**IASB Update June 2019**

**Информационен бюлетин на Съвета по международни счетоводни стандарти (IASB) – юни 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО (МСФО Interpretation Committee).  
  
Съветът проведе заседания от 17 юни 2019 г., понеделник, до 19 юни 2019 г., сряда, в офисите на Фондация МСФО в Лондон.

Темите, по реда на обсъждането им, включваха:

* [Основни финансови отчети](https://www.ifrs.org/news-and-events/updates/iasb-updates/june-2019/#1)
* [Дейности с регулирани цени](https://www.ifrs.org/news-and-events/updates/iasb-updates/june-2019/#2)
* [Репутация и обезценка](https://www.ifrs.org/news-and-events/updates/iasb-updates/june-2019/#3)
* [Преглед и актуализация на стандарта за МСП](https://www.ifrs.org/news-and-events/updates/iasb-updates/june-2019/#4)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/june-2019/#5)
* [Бизнес комбинации под общ контрол](https://www.ifrs.org/news-and-events/updates/iasb-updates/june-2019/#6)
* [Въпроси, свързани с въвеждането и прилагането на стандартите—Имоти, машини и съоръжения: постъпления преди предвидената употреба (изменение на МСС 16)](https://www.ifrs.org/news-and-events/updates/iasb-updates/june-2019/#7)

**Допълнителна информация**

Предстоящи заседания на Съвета:

* 22–26 юли 2019 г.
* 23–27 септември 2019 г.
* 21–25 октомври 2019 г.

**Основни финансови отчети (Документ по програмата 21)**

На 17 юни 2019 г. Съветът проведе заседание, за да обсъди:

1. класифициране на курсови разлики, както и на печалби и загуби по деривативи, в отчета или отчетите за финансовите резултати от дейността;
2. класифициране на разходи, свързани с инвестиции;
3. ефект по отношение данъка върху печалбата, свързан с оценките на ръководството за резултатите от дейността;
4. разлики между оценките на ръководството за резултатите от дейността и сегментните оценки за печалбата или загубата; и
5. изисквания при преход и дата на влизане в сила на нов или изменен стандарт, произтичащ от проекта.

***Класифициране на курсови разлики, както и на печалби и загуби по деривативи, в отчета или отчетите за финансовите резултати от дейността* (Документ по програмата 21А)**

Съветът реши в порядък на работна хипотеза:

1. да поясни, че от предприятието се изисква да класифицира валутните курсови разлики, включени в печалбата или загубата, в същите раздели на отчета или отчетите за финансовите резултати от дейността, както приходите и разходите, произтичащи от позициите, породили валутните курсови разлики. Всичките четиринадесет членове на Съвета изразиха съгласие с това решение.
2. по отношение на финансови инструменти, определени като хеджиращи инструменти в съответствие с МСС 39 *Финансови инструменти: признаване и оценяване* или МСФО 9 *Финансови инструменти*, да изисква предприятието да класифицира печалбите и загубите, включени в печалбата или загубата по тези хеджиращи инструменти:
   1. в оперативния раздел, ако инструментът се използва за управление на рисковете, свързани с основните бизнес дейности на предприятието—с изключение на случаите, когато това би изисквало брутно представяне на печалбите и загубите;
   2. в раздела за финансирания, ако инструментът се използва за управление на рисковете, свързани с дейностите по финансиране на предприятието— с изключение на случаите, когато това би изисквало брутно представяне на печалбите и загубите; или
   3. в инвестиционния раздел във всички останали случаи—включително при обстоятелствата, изложени в подточки (i) и (ii) по-горе, касаещи брутното представяне на печалбите и загубите.

Всичките четиринадесет членове на Съвета изразиха съгласие с това решение.

(в) да изисква предприятието да възприеме класифицирането, изложено в точка (б) по-горе и по отношение на печалбите и загубите, включени в печалбата или загубата по дериватив, който не е определен—освен в случаите, когато такава класификация би включвала необосновани разходи или усилия. В такива случаи предприятието следва да класифицира печалбите и загубите по дериватива в инвестиционния раздел. Тринадесет от четиринадесетте членовете на Съвета изразиха съгласие, а един - несъгласие с това решение.

(г) да поясни, че от предприятието се изисква да класифицира печалбите и загубите, включени в печалбата или загубата по неопределен недеривативен финансов инструмент в съответствие с дефинициите на разделите, възприети от Съвета. Всичките четиринадесет членове на Съвета изразиха съгласие с това решение.

***Разходи от инвестиции* (Документ по програмата 21Б)**

Съветът реши в порядък на работна хипотеза да включи допълнителните диференцирани разходи, свързани с инвестициите на предприятието в инвестиционния раздел на отчета или отчетите за финансовите резултати от дейността. Допълнителните диференцирани разходи са тези разходи, които предприятието не би понесло, ако не е била направена съответната инвестиция. Девет от четиринадесетте членове на Съвета изразиха съгласие, а петима - несъгласие с това решение.

***Определяне на ефекта по отношение данъка върху печалбата от корекции в оценките на ръководството за резултатите от дейността* (Документ по програмата 21В)**

Съветът реши в порядък на работна хипотеза:

1. да посочи, че ефектът по отношение данъка върху печалбата от позиции, равняващи оценката на ръководството за резултатите от дейността с най-близкия като пряка съпоставимост сбор или междинен сбор, дефиниран от МСФО стандартите, следва да бъде определен на базата на разумно пропорционално разпределение на текущите и отсрочените данъци на предприятието в съответната данъчна юрисдикция; или посредством друг метод, който постига по-целесъобразно разпределение при конкретните обстоятелства. Дванадесет от четиринадесетте членовете на Съвета изразиха съгласие, а двама - несъгласие с това решение.
2. да изисква предприятието да оповестява как, при конкретните обстоятелства, е определен ефектът по отношение данъка върху печалбата от корекциите в оценката на ръководството за резултатите от дейността. Тринадесет от четиринадесетте членовете на Съвета изразиха съгласие, а един - несъгласие с това решение.

***Разлики между оценките на ръководството за резултатите от дейността и сегментните оценки за печалбата или загубата* (Документ по програмата 21Г)**

Съветът реши в порядък на работна хипотеза да не изисква предприятието да оповестява как и защо оценка на ръководството за резултатите от дейността се различава от сбора на оценките за печалбата или загубата на подлежащите на отчитане сегменти на предприятието. (Това решение заменя предходно противоположно решение на Съвета.) Всичките четиринадесет членове на Съвета изразиха съгласие с това решение.

***Изисквания при преход и дата на влизане в сила* (Документ по програмата 21Д)**

Съветът реши в порядък на работна хипотеза:

1. да изисква предприятието да прилага общите изисквания, отнасящи се до ретроспективното прилагане на промени в счетоводните политики, съгласно изложеното в МСС 8 *Счетоводна политика промени в счетоводните приблизителни оценки и грешки*, по отношение на новите изисквания, произтичащи от този проект, както следва:
   1. изисквания, различни от тези по отношение на необичайни позиции и оценки на ръководството за резултатите от дейността. Всичките четиринадесет членове на Съвета изразиха съгласие с това решение.
   2. изисквания по отношение на необичайни позиции. Дванадесет от четиринадесетте членовете на Съвета изразиха съгласие, а двама - несъгласие с това решение.
   3. изисквания по отношение на оценки на ръководството за резултатите от дейността. Осем от четиринадесетте членове на Съвета изразиха съгласие, а шестима - несъгласие с това решение.
2. да предостави период за въвеждане от 18–24 месеца, считано от датата на издаване на нов или изменен стандарт или стандарти, произтичащи от този проект. Единадесет от четиринадесетте членове на Съвета изразиха съгласие, а трима - несъгласие с това решение.

***Следващ етап***

На бъдещо свое заседание Съветът ще обсъди разрешение да се пристъпи към процедурата по гласуване на проекта за обсъждане.

**Дейности с регулирани цени (Документ по програмата 9)**

***Образователна сесия* (Документ по програмата 9Е)**

На 17 юни 2019 г. Съветът заседава, за да проведе образователна сесия, посветена на проекта относно дейностите с регулирани цени. Сесията обобщи основните различия между:

1. предложенията по отношение на счетоводния модел („моделът“), който се разработва за регулаторните активи и регулаторните пасиви, възникващи когато предприятие, обект на регулация с дефиниране на цените, доставя стоки или услуги; и
2. изискванията, съдържащи се в Тема 980 Регулирани дейности от *Кодификацията на счетоводните стандарти* на Съвета по финансово-счетоводни стандарти на САЩ.

От Съвета не бе поискано да взема каквито и да е решения.

***Пакет предложения* (Документи по програмата 9A-9Д)**

На 18 юни 2019 г. Съветът отново проведе заседание, за да обсъди допълнителен анализ на принципите, стоящи в основата на модела в отговор на становищата, получени като обратна информация от заседанието на Съвета през май 2019 г.

Документ по програмата 9Ж представи обобщение на взетите до момента в порядък на работна хипотеза решения на Съвета и как те биха били засегнати от препоръките на екипа, обсъждани на това заседание.

***Общи принципи, включително обхват и дефиниции на регулаторни активи и регулаторни пасиви* (Документи по програмата 9A-9Б)**

Съветът обсъди прецизирано описание на диференцираните права и диференцираните задължения, възникващи когато предприятието доставя стоки или услуги в един период, но начислява на клиентите част или цялото позволено възнаграждение чрез регулираната цена или цени в различен период. Съветът реши в порядък на работна хипотеза:

1. да актуализира обхвата на модела, за да отрази прецизираното описание и да потвърди, че счетоводният модел следва да се прилага по отношение на регулация с дефиниране на цените, установена посредством формална регулаторна рамка, която:
   1. е обвързваща както за предприятието, така и за регулаторния орган; и
   2. установява база за определяне на цената/тарифата, която поражда права на предприятието да добавя суми към, както и задължения да приспада суми от, бъдеща цена или цени поради вече доставени стоки или услуги или поради суми, които вече са били начислени на клиентите.
2. да актуализира дефинициите на регулаторни активи и регулаторни пасиви, за да отрази прецизираното описание, както следва:
   1. **Регулаторен актив**—настоящото право да се добави сума към цената/цените, които ще бъдат начислени на клиентите в бъдещи периоди, тъй като цялото позволено възнаграждение за вече доставените стоки или услуги надхвърля сумата, която вече е начислена на клиентите; и
   2. **Регулаторен пасив**—настоящото задължение да се приспадне сума от цената/цените, които ще бъдат начислени на клиентите в бъдещи периоди, тъй като цялото позволено възнаграждение за вече доставените стоки или услуги е по-малко от сумата, която вече е начислена на клиентите; и
3. да не разработва специални изисквания за отписване на регулаторни активи и регулаторни пасиви, както и за глоби, налагани на предприятието, които са платими чрез приспадане от цената/цените, начислявани на клиентите.

Всичките четиринадесет членове на Съвета изразиха съгласие с тези решения.

Съветът реши също така в порядък на работна хипотеза да потвърди, че моделът ще използва като счетоводно отчитана единица диференцираните права и задължения, произтичащи от отделните времеви разлики.

Единадесет от четиринадесетте членове на Съвета изразиха съгласие, а трима - несъгласие с това решение.

***Оценяване* (Документи по програмата 9В–9Г)**

Съветът обсъди актуализиран анализ на принципите за оценяване в модела, заедно с преработените препоръки относно това как предприятието да избере дисконтов процент. Съветът реши в порядък на работна хипотеза:

1. че предприятието ще използва предложената в модела техника за оценяване на базата на паричните потоци, за да оценява всички регулаторни активи и регулаторни пасиви, с изключение на тези—разгледани отделно по-долу—които са свързани с разходи или приходи, които ще бъдат включени или приспаднати от бъдещата цена/цени, когато паричните средства се плащат или получават;
2. да поясни, че при прилагането на предложената в модела техника за оценяване на базата на паричните потоци, предприятието следва:
   1. да включи приблизителна оценка на всички бъдещи парични потоци, произтичащи от регулаторен актив или регулаторен пасив, включително паричните потоци, свързани с регулаторната лихва или регулаторната възвръщаемост; и
   2. да дисконтира тези приблизително оценени бъдещи парични потоци до тяхната настояща стойност. Ако предприятието оцени, че регулаторният лихвен процент или норма на възвръщаемост е адекватна, то следва да използва този процент/норма като дисконтов процент; и
3. че моделът не следва да включва:
   1. отделна стъпка, която да изисква предприятието да оцени дали ефектът от стойността на парите във времето и от несигурността, вътрешноприсъща на паричните потоци, е съществен; или
   2. практически целесъобразна мярка, която да отстрани необходимостта от дисконтиране, ако не е вероятно ефектът от времето и рисковете да е съществен.

Всичките четиринадесет членове на Съвета изразиха съгласие с тези решения.

Съветът реши в порядък на работна хипотеза, че моделът следва:

1. да използва базиран на индикатори подход за оценяване дали регулаторният лихвен процент или норма на възвръщаемост е адекватна, за да компенсира или начисли на предприятието стойността на парите във времето и несигурността, вътрешноприсъща на паричните потоци, възникващи от регулаторния актив или регулаторния пасив; и
2. да включва насоки относно индикаторите, които да бъдат взети под внимание при извършването на тази оценка.

Дванадесет от четиринадесетте членове на Съвета изразиха съгласие, а двама - несъгласие с тези решения.

Съветът реши също така в порядък на работна хипотеза:

1. ако, при ограничени обстоятелства, регулаторният лихвен процент или норма на възвръщаемост не е адекватна, за да компенсира или начисли на предприятието стойността на парите във времето и несигурността, вътрешноприсъща на паричните потоци, възникващи от регулаторния актив, предприятието да следва да определи „минимален процент/норма”, която да използва като дисконтов процент;
2. моделът следва да посочва, че „минималният процент/норма” е процент/норма, която предприятието ще очаква да получи за поредицата парични потоци със същите времеви характеристики и несигурност, както тези на регулаторния актив; и
3. ако, при ограничени обстоятелства, регулаторният лихвен процент или норма на възвръщаемост осигурява превишено компенсиране или превишено начисляване за стойността на парите във времето и несигурността, вътрешноприсъща на паричните потоци, предприятието следва:
   1. да признае незабавно това превишение като регулаторен приход или регулаторен разход, ако то произтича от разграничима сделка или друго събитие, като например, присъждане на бонус или налагането на санкция; но
   2. да използва регулаторния лихвен процент или норма на възвръщаемост като дисконтов процент, ако това превишение не произтича от разграничима сделка или друго събитие.

Всичките четиринадесет членове на Съвета изразиха съгласие с тези решения.

Съветът реши в порядък на работна хипотеза да опише базираната на паричните потоци техника за оценяване като прилагане на база за оценяване на модифицирана историческа стойност.

Единадесет от четиринадесетте членове на Съвета изразиха съгласие, а трима - несъгласие с това решение.

По отношение на някои регулаторни активи и регулаторни пасиви, разходите или приходите ще бъдат включени или приспаднати от бъдещата цена/цени, когато паричните средства бъдат платени или получени, но свързаните с тях пасиви и активи се признават и оценяват с помощта на изискванията в други МСФО стандарти. Съветът реши в порядък на работна хипотеза, че предприятието следва да оценява тези регулаторни активи и регулаторни пасиви като:

1. използва същата база за оценяване, която предприятието използва при оценяване на съответния пасив или съответния актив; и
2. коригира оценката на регулаторния актив или регулаторния пасив, за да отрази несигурност, която не е налице в съответния пасив или съответния актив.

Единадесет от четиринадесетте членове на Съвета изразиха съгласие, а трима - несъгласие с тези решения.

***Представяне и оповестяване* (Документ по програмата 9Д)**

Съветът обсъди актуализиран анализ относно представянето на регулаторни приходи и регулаторни разходи и относно информационната стойност на оповестяванията във връзка с регулаторни приходи и регулаторни разходи, произтичащи от регулаторна лихва или регулаторна възвръщаемост. Съветът, в порядък на работна хипотеза,:

1. реши, че предприятието следва да представя в друг всеобхватен доход всички регулаторни приходи и регулаторни разходи, свързани с позиции от приходи и разходи, представени в друг всеобхватен доход, и да ги представя незабавно над или непосредствено под съответния приход или разход; и
2. потвърди, че предприятието следва да представя в печалбата или загубата всички други регулаторни приходи и регулаторни разходи, непосредствено под позицията или позициите на отделен ред за приходи.

Осем от четиринадесетте членове на Съвета изразиха съгласие, а шестима - несъгласие с това решение.

Съветът реши също така в порядък на работна хипотеза, че предприятието следва да оповестява регулаторна лихва или регулаторна възвръщаемост, произтичаща от регулаторни активи или регулаторни пасиви, като отдел раздел/рубрика в:

1. разбивката на регулаторните приходи или регулаторните разходи за периода; или
2. равнението на балансовите стойности на регулаторните активи и регулаторните пасиви от началото до края на периода.

Всичките четиринадесет членове на Съвета изразиха съгласие с това решение.

***Следващ етап***

Съветът очаква да приключи обсъжданията на модела през трето тримесечие на 2019 г., когато се очаква екипът да поиска разрешение да пристъпи към изготвяне на чернова на проект за обсъждане. Съветът очаква публикуване на консултационния документ през първото тримесечие на 2020 г.

**Репутация и обезценка (Документ по програмата 18)**

На 19 юни 2019 г. Съветът проведе заседание, за да вземе решение във връзка с предварителните си виждания относно това какво да бъде включено в предстоящия да бъде публикуван документ за обсъждане по проекта.

***По-добри оповестявания относно бизнес комбинациите* (Документ по програмата 18A)**

Съветът достигна до предварителното виждане, че следва да разработи предложение, което:

1. да подобри целите на оповестяването в МСФО 3 *Бизнес комбинации*, с оглед да помогне на потребителите на финансовите отчети да оценят резултатите от дейността на придобития бизнес след бизнес комбинацията*;*
2. да изисква предприятията да оповестяват информация, имаща за цел да посочи дали целите на бизнес комбинацията се постигат; и
3. да изисква предприятията да оповестяват:
   1. сумата, или диапазона от суми, на очакваните синергии;
   2. пасиви, произтичащи от дейности по финансиране и поети пенсионни задължения; и
   3. приходи, оперативна печалба или загуба на придобиваното предприятие преди разходите по сделки, свързани с придобиването и разходите за интегриране, както и паричните потоци от оперативна дейност, след датата на придобиване.

Всичките четиринадесет членове на Съвета изразиха съгласие с това решение.

Съветът достигна до предварителното виждане, че следва да разработи предложение, което да изисква оповестяване на информацията, която ръководителят на предприятието, вземащ главните оперативни решения, както е дефиниран от МСФО 8 *Оперативни сегменти*, използва, за да оцени степента, в която целите на бизнес комбинацията се постигат.

Дванадесет от четиринадесетте членовете на Съвета изразиха съгласие, а двама - несъгласие с това решение.

Съветът достигна до предварителното виждане, че не следва да предлага заменяне на параграф Б64(р)(ii) от МСФО 3, който изисква оповестяване на приходите и печалбата или загубата на комбинираното предприятие за текущия отчетен период, така сякаш датата на придобиване за всички бизнес комбинации, осъществени през годината, е била към началото на годишния отчетен период.

Девет от четиринадесетте членове на Съвета изразиха съгласие, а петима - несъгласие с това решение.

Съветът реши да включи в документа за обсъждане коментар на отхвърленото предложение да замени параграф Б64(р)(ii) от МСФО 3. Това предложение се фокусира върху предоставянето на информация, която да помогне на потребителите да разберат целогодишния ефект от бизнес комбинациите, които са осъществени близо до края на отчетния период или които включват бизнес с подчертано сезонен характер.

Тринадесет от четиринадесетте членовете на Съвета изразиха съгласие, а един - несъгласие с това решение.

***Повторно въвеждане на амортизацията на репутацията* (Документ по програмата 18Б)**

Съветът достигна до предварителното виждане, че следва да запази съществуващия понастоящем модел единствено на обезценката при последващо счетоводно отчитане на репутацията, вместо да разработва предложение, което да въведе повторно амортизация на репутацията.

Доколкото обаче само осем от четиринадесетте членове на Съвета изразиха съгласие с това решение, а шестима – несъгласие, документът за обсъждане ще опише аргументите и за двата подхода.

***Представяне на общо собствен капитал преди междинния сбор за репутацията* (Документ по програмата 18В)**

Съветът достигна до предварителното виждане, че следва да разработи предложение предприятието да трябва да представя в отчета си за финансовото състояние междинен сбор за общо собствен капитал преди репутацията.

Единадесет от четиринадесетте членове на Съвета изразиха съгласие, а трима - несъгласие с това решение.

***Освобождаване от изискването за задължителен ежегоден тест за обезценка* (Документ по програмата 18Г)**

Съветът достигна до предварителното виждане, че следва да разработи предложение:

1. да отстрани изискването за извършване на ежегоден количествен тест за обезценка по отношение на репутацията, когато не е налице индикатор за обезценка; и
2. да приложи същото облекчение по отношение на нематериалните активи с неограничен полезен живот и нематериалните активи, които още не са на разположение за използване.

Осем от четиринадесетте членове на Съвета изразиха съгласие, а шестима - несъгласие с това решение.

***Стойност в употреба—парични потоци от бъдещо преструктуриране или бъдещо подобрение/повишаване резултатите от експлоатацията на актива* (Документ по програмата 18Д)**

МСС 36 *Обезценка на активи*съдържа ограничение, което изключва от приблизителната оценка на стойността в употреба на даден актив (или единица, генерираща парични потоци) паричните потоци, които се очаква да възникнат от бъдещо преструктуриране или бъдещо подобряване/ повишаване резултатите от експлоатацията на актива. Съветът достигна до предварителното виждане, че следва да разработи предложение да отстрани това ограничение.

Единадесет от четиринадесетте членове на Съвета изразиха съгласие, а трима - несъгласие с това решение.

Съветът достигна до предварителното виждане, че следва да разработи предложения:

1. да определи праг „по-вероятно да настъпи, отколкото да не настъпи” по отношение включването на парични потоци от бъдещо преструктуриране или бъдещо подобряване/ повишаване резултатите от експлоатацията на актива. Дванадесет от четиринадесетте членовете на Съвета изразиха съгласие, а двама - несъгласие с това решение.
2. да изисква качествени оповестявания относно бъдещо преструктуриране, с което предприятието все още не се е ангажирало, и бъдещо подобряване/ повишаване резултатите от експлоатацията на актива, които предстои да настъпят. Осем от четиринадесетте членове на Съвета изразиха съгласие, а шестима - несъгласие с това решение.

***Стойност в употреба—използване на входящи данни след данъчно облагане* (Документ по програмата 18Е)**

Съветът достигна до предварителното виждане, че следва да разработи предложение:

1. да отстрани изискването за използване на входящи данни преди данъчно облагане и дисконтов процент преди данъчно облагане за изчисляване на стойността в употреба; и
2. да изисква предприятието да използва вътрешносъгласувани и последователни предположения относно паричните потоци и дисконтовите проценти и да оповестява дисконтовите проценти, използвани за приблизителното оценяване на стойността в употреба.

Дванадесет от четиринадесетте членовете на Съвета изразиха съгласие, а двама - несъгласие с това решение.

***Предварителни виждания* (Документ по програмата 18Ж)**

Съветът направи преглед на цялостния пакет с предварителните си виждания, които да бъдат включени в документа за обсъждане, съгласно установеното в съответствие с обобщените по-горе решения. Не бяха взети никакви допълнителни решения.

***Следващ етап***

На заседанието си през юли 2019 г. Съветът ще вземе решение дали да пристъпи към процедурата по гласуване по отношение на документа за обсъждане, който той възнамерява да публикува към края на 2019 г.

**Всеобхватен преглед 2019 г. на стандарта *МСФО за МСП* (Документ по програмата 30)**

На 18 юни 2019 г. Съветът проведе заседание, за да обсъди всеобхватния преглед 2019 г. на стандарта *МСФО за МСП*  („Преглед 2019 г.”). В частност, Съветът обсъди дали Искането за предоставяне на информация, което ще бъде публикувано като част от Прегледа 2019 г., следва да потърси виждания относно това дали и как да се хармонизира стандартът *МСФО за МСП* със стандартите и измененията, които не са включени в стандарта *МСФО за МСП*.

***МСФО 13* Оценяване по справедлива стойност (Документ по програмата 30Б)**

Съветът реши да потърси в Искането за предоставяне на информация виждания относно хармонизирането на стандарта *МСФО за МСП* с МСФО 13 и, по-специално, относно:

1. хармонизиране на дефиницията на справедлива стойност в стандарта *МСФО за МСП* с МСФО 13. Тринадесет от четиринадесетте членовете на Съвета изразиха съгласие, а един - несъгласие с това решение.
2. хармонизиране на насоките относно оценяването по справедлива стойност в стандарта *МСФО за МСП* с МСФО 13, така че йерархията на справедливите стойности да включва принципите на йерархията на справедливите стойности в МСФО 13, както и да се включат примери, които да илюстрират прилагането на йерархията. Десет от четиринадесетте членове на Съвета изразиха съгласие, а четирима - несъгласие с това решение.
3. преместване на общите изисквания за оповестяване на едно място, наред с насоките за оценяване по справедлива стойност, и преместване на насоките, отнасящи се до амортизираната стойност. Тринадесет от четиринадесетте членовете на Съвета изразиха съгласие, а един - несъгласие с това решение.
4. преместване на насоките за оценяване по справедлива стойност в стандарта *МСФО за МСП* в Раздел 2 *Концепции и всеобхватни принципи*. Тринадесет от четиринадесетте членовете на Съвета изразиха съгласие, а един - несъгласие с това решение.

Съветът реши да не търси виждания в Искането за предоставяне на информация относно това да изисква оповестяване на нивото в йерархията, на което са направени оценките по справедлива стойност. Дванадесет от четиринадесетте членовете на Съвета изразиха съгласие, а двама - несъгласие с това решение.

***МСФО 9* Финансови инструменти (Документ по програмата 30В)**

Съветът реши да потърси в Искането за предоставяне на информация виждания относно хармонизирането на стандарта *МСФО за МСП* с МСФО 9 и, по-специално, относно:

1. въвеждането на принципите за класифициране и оценяване на финансови активи на базата на договорните парични потоци. Тринадесет от четиринадесетте членовете на Съвета изразиха съгласие, а един - несъгласие с това решение.
2. това да не се изменя изискването в стандарта *МСФО за МСП* по отношение на:
   1. въвеждането на възможността за оценяване на инструменти на собствения капитал по справедлива стойност през друг всеобхватен доход;
   2. първоначално признаване на финансови инструменти по цената на сделката;
   3. финансови пасиви и собствен кредит; и
   4. принципи за отписване.

Всичките четиринадесет членове на Съвета изразиха съгласие с това решение.

1. потребността от изисквания относно счетоводно отчитане на хеджиране за предприятията, прилагащи стандарта *МСФО за МСП* и, при условие, че бъдат пояснени тези потребности, относно запазване на настоящите изисквания за отчитане на хеджирането в Раздел 12 *Други въпроси относно финансовите инструменти*. Всичките четиринадесет членове на Съвета изразиха съгласие с това решение.
2. хармонизиране на стандарта *МСФО за МСП* с опростения подход в МСФО 9 за обезценка на финансови активи. Дванадесет от четиринадесетте членовете на Съвета изразиха съгласие, а двама - несъгласие с това решение.
3. необходимостта да се прибегне до МСС 39 *Финансови инструменти: признаване и оценяване* или МСФО 9 по отношение на предприятията, прилагащи стандарта *МСФО за МСП* , и при условие, че бъде пояснена тази необходимост, относно промяна на прибягването до МСС 39 с прибягване до МСФО 9, ако стандартът *МСФО за МСП* бъде хармонизиран с МСФО 9. Тринадесет от четиринадесетте членовете на Съвета изразиха съгласие, а един - несъгласие с това решение.

***МСФО 14* *Разчети за отсрочени регулаторни приходи и разходи* (Документ по програмата 30Г)**

Съветът реши да потърси в Искането за предоставяне на информация виждания относно това да не хармонизира стандарта *МСФО за МСП* с МСФО 14 *Разчети за отсрочени регулаторни приходи и разходи*. Тринадесет от четиринадесетте членовете на Съвета изразиха съгласие. Един от членовете отсъстваше.

***МСФО 16* Лизинг (Документ по програмата 30Д)**

Съветът реши да потърси в Искането за предоставяне на информация виждания относно хармонизирането на стандарта *МСФО за МСП* с МСФО 16 и, по-специално, относно:

1. опростяването на изискванията в МСФО 16, а именно:
   1. въвеждане на освобождаване от изискванията за признаване по отношение на лизингови договори със срок 12 месеца или по-малко (краткосрочен лизинг) и лизинг на активи с ниска стойност;
   2. освобождаване на предприятията от изискването за отделяне на лизингови компоненти от свързаните с тях нелизингови компоненти; и
   3. опростяване на изискванията за оценяване за някои променливи лизингови плащания, както и за опционни плащания, като тези, отнасящи се до опции за удължаване.

Тринадесет от четиринадесетте членовете на Съвета изразиха съгласие, а един - несъгласие с това решение.

1. допълнително опростяване, а именно:
   1. отстраняване на количествения праг за активи с ниска стойност и въвеждане на списък с примери, който да помогне на компаниите да идентифицират такива активи, както и относно това дали Съветът трябва да запази прага от 5,000 щ.дол. по отношение на лизингови договори за активи с ниска стойност. Дванадесет от четиринадесетте членовете на Съвета изразиха съгласие, а двама - несъгласие с това решение.
   2. предоставяне на допълнително облекчение, което да помогне на предприятията да идентифицират дисконтовия процент, който да бъде приложен при определяне на пасива. Единадесет от четиринадесетте членове на Съвета изразиха съгласие, а трима - несъгласие с това решение.
   3. предоставяне на допълнително облекчение, което да помогне на предприятията при определяне и повторно оценяване на срока на лизинга. Тринадесет от четиринадесетте членовете на Съвета изразиха съгласие, а един - несъгласие с това решение.
   4. опростяване на изискванията за последващо оценяване (преоценяване) на пасива по лизинга. Дванадесет от четиринадесетте членовете на Съвета изразиха съгласие, а двама - несъгласие с това решение.
   5. запазване на съществуващите оповестявания относно финансов лизинг при прилагане на стандарта *МСФО за МСП*. Тринадесет от четиринадесетте членовете на Съвета изразиха съгласие, а един - несъгласие с това решение.

***Следващ етап***

През юли 2019 г. Съветът ще продължи с обсъжданията на това дали и как да хармонизира стандарта *МСФО за МСП* със стандартите и измененията, които не са включени в стандарта *МСФО за МСП*.

**Финансови инструменти с характеристики на собствен капитал (Документ по програмата 5)**

На 18 юни 2019 г. Съветът проведе заседание, за да изслуша обобщение на получените като обратна информация становища във връзка с предложенията за класифициране на финансови инструменти в Документа за обсъждане *Финансови инструменти с характеристики на собствен капитал,* включително:

1. Раздел 2—Предпочитаният от Съвета подход;
2. Раздел 3—Класифициране на недеривативни финансови инструменти;
3. Раздел 4— Класифициране на деривативни финансови инструменти; и
4. Раздел 5—Съставни инструменти и споразумения със задължение за обратно изкупуване.

От Съвета не бе поискано да взема каквито и да е решения.

***Следващи етапи***

На бъдещи свои заседания Съветът ще бъде запознат с обобщение на получените като обратна информация становища относно останалите раздели от Документа за обсъждане.

**Бизнес комбинации под общ контрол (Документ по програмата 23)**

На 19 юни 2019 г. Съветът проведе заседание, за да обсъди изследователския проект, посветен на бизнес комбинациите под общ контрол.

***Сделки, които не засягат неконтролиращите акционери* (Документ по програмата 23A)**

Съветът обсъди:

* дали сделките, които не засягат неконтролиращите акционери на получаващото предприятие се различават както от сделките, които засягат такива акционери, така и от бизнес комбинациите, които не са под общ контрол; и
* ако това е така, дали Съветът би могъл да възприеме подход, който да не е базиран на метода на придобиването по отношение на сделки, които не засягат неконтролиращите акционери, като например подход на предшественика.

***Следващ етап***

Съветът очаква на бъдещи свои заседания да продължи с обсъжданията си относно методите за счетоводно отчитане на сделки, попадащи в обхвата на проекта.

**Въпроси, свързани с въвеждането и прилагането на стандартите (Документ по програмата 12)**

На 19 юни 2019 г. Съветът проведе заседание, за да обсъди въпроси, свързани с въвеждането и прилагането на стандартите.

***Имоти, машини и съоръжения: постъпления преди предвидената употреба* (Документ по програмата 12)**

Съветът продължи обсъжданията си относно Проекта за обсъждане *Имоти, машини и съоръжения: постъпления преди предвидената употреба.*

Предлаганите изменения в МСС 16 *Имоти, машини и съоръжения* биха забранили на предприятието да приспада от цената на придобиване на обект от имоти, машини и съоръжения (ИМС) постъпления от продажбата на произведени продукти, докато този актив се привежда в местоположението и състоянието, необходими, за да може той да е в състояние да функционира по начина, предвиден от ръководството.

Съветът реши в порядък на работна хипотеза:

1. да измени МСС 16, така че да изисква предприятието да идентифицира и оценява себестойността на продуктите, произведени преди обекта от ИМС да е на разположение за използване, прилагайки изискванията за оценяване в параграфи 9–33 от МСС 2 *Материални запаси*.
2. да не разработва нито изисквания за представяне, нито изисквания за оповестяване по отношение продажбата на обекти, които са част от обичайната дейност на предприятието.
3. по отношение продажбата на обекти, които не са част от обичайната дейност на предприятието (и по отношение на които предприятието не прилага МСФО 15 и МСС 2), да изисква предприятието да:
   1. оповестява отделно постъпленията от продажби и съответните производствени разходи, признати в печалбата или загубата; и
   2. посочва позицията или позициите на отделни редове в отчета за печалбата или загубата и друг всеобхватен доход, които включват постъпленията от продажби и производствените разходи.
4. да не изменя МСФО 6 *Проучване и оценяване на минерални ресурси* или КРМСФО 20 *Разходи за откривка във фаза „производство” на открита мина* като следствие от така предложените изменения*.*

Тринадесет от членовете на Съвета изразиха съгласие с тези решения. Един от членовете отсъстваше.

***Следващи етапи***

На бъдещо свое заседание Съветът ще обсъди стъпките от регламентираната процедура.